কুপ্রস্তাবে রাজি না হওয়ায় চুল কেটে দেওয়া হল গ্রামের এক গৃহবধূর। এমনই অভিযোগ উঠল বোলপুর থানার বাহিরী পাচশোয়া পঞ্চায়েতের নতুন গ্রামের চার অভিযুক্তের বিরুদ্ধে। পরে নিগৃহীত গৃহবধূ কাটা চুল নিয়ে বোলপুর থানাতে লিখিত অভিযোগ দায়ের করেন। পুরো ঘটনার তদন্ত শুরু করেছে বোলপুর থানার পুলিশ।

এই বিষয়ে অন্যান্য খবর

মহিলার গায়েই সহযাত্রীর প্রস্রাব! বিমানে ভয়াবহ কাণ্ড, কাঠগড়ায় এয়ার ইন্ডিয়া


স্থানীয় সূত্রে জানা গিয়েছে, গত কয়েক দিন ধরে নতুন গ্রামের ডালিম শেখ, শেখ জালালউদ্দীন, শেখ আলিউদ্দীন অভিযোগকারিণী গৃহবধুকে কুপ্রস্তাব দিচ্ছিল। প্রস্তাবে রাজি না হওয়ায় তাঁকে কয়েক দিন ধরে গালাগালি করছিল অভিযুক্তরা। শুক্রবার রাত ৭টা নাগাদ ওই গৃহবধূ কলে জল আনতে গেলে অভিযুক্ত আলিউদ্দিন এবং জালালউদ্দীনের স্ত্রী-রা তাকে গালাগালি করে।
এই নিয়ে প্রবল ঝামেলা শুরু হয়ে যায়। ওই সময় শেখ আলম এবং শেখ ডালিম সেই গৃহবধূকে মারধর শুরু করে। তাঁর পেটে লাথি মারা হয়। বিবস্ত্র করে দেওয়ার চেষ্টা করা হয়।  বাধা দেওয়ার চেষ্টা করলে ডালিম গৃহবধূর চুল কেটে নেয় বলে অভিযোগ। পরে গ্রামের অন্য বাসিন্দারা  তাঁকে উদ্ধার করেন।
নির্যাতিতা গৃহবধূ বলেন, ‘‘মিথ্যা অপবাদ দিয়ে আমাকে হেনস্থা করা হচ্ছিল। জল আনতে গেলে সেখানে মারধরের পাশাপাশি আমার চুল কেটে নেওয়াও হয়। বোলপুর থানাতে অভিযুক্তদের বিরুদ্ধে লিখিত অভিযোগ দায়ের করেছি।’’